
<סדר היום:>
<צו הכניסה לישראל (פטור מאשרה) (תיקון), התשע"ד-2014 - בוטסוואנה>
נכחו:

<חברי הוועדה:> 
מירי רגב – היו"ר
תמר זנדברג

פנינה תמנו-שטה
<מוזמנים:> 
	אביטל שטרנברג
	–
	ראש תחום יעוץ, משרד המשפטים

	דרור גרניט
	–
	יעוץ וחקיקה, משרד המשפטים

	שמעון בן שושן
	–
	אגף לעניינים קונסולרים, משרד החוץ

	יצחק גרברג
	–
	אגף אפריקה הדרומית, משרד החוץ

	עמוס ארבל
	–
	מנהל אגף מרשם ומעמד, רשות האוכלוסין, ההגירה ומעברי הגבול

	אורלי שמואל
	–
	לשכה משפטית, רשות האוכלוסין, ההגירה ומעברי הגבול


<ייעוץ משפטי: >
תומר רוזנר
גלעד קרן
<מנהל/ת הוועדה:>
לאה קריכלי
<רישום פרלמנטרי:>
יפעת קדם
<צו הכניסה לישראל (פטור מאשרה) (תיקון), התשע"ד-2014 - בוטסוואנה>
<היו"ר מירי רגב:>
צו הכניסה לישראל (פטור מאשרה), התשע"ד-2014. חוק הכניסה לישראל קובע כי שר הפנים רשאי לפטור בצו אזרחי מדינות מסוימות מהוראות החוק, כמובן לאחר התייעצות עם ועדת הפנים. השר מתייעץ איתנו על-מנת להעניק פטור לבעלי דרכון של רפובליקת בוטסוואנה. 
<יצחק גרברג:>
בוטסוואנה היא מדינה ידידותית. נחתם הסכם עם בוטסוואנה על פטור מאשרות, זאת לאחר שבמשך שנים יש פטור חד צדדי שלהם. לאור היקף היחסים שיש לישראל עם בוטסוואנה, כולל בתחום הביטחוני, האקדמי ובהרבה נושאים, נחתם הסכם שכזה. אנחנו הוזמנו לפה כדי לאשר את ההסכם שכבר נחתם. 

<תומר רוזנר:>
הוא עוד לא אושרר.

<היו"ר מירי רגב:>
מה עם כניסה של מסתננים משם לפה?
<פנינה תמנו-שטה:>
לפני שאנחנו עוברים למסתננים אני חייבת לומר משהו. לפני חודשיים היינו בסיור עם אביגדור ליברמן ,שר החוץ, באפריקה. אחת הטעויות הגדולות של מדינת ישראל זה חוסר ההשקעה באפריקה. אנחנו מדברים היום על האו"ם, על החלטות שבאות וחוקרות אותנו, על החלטות שכולן נגדנו. אנחנו לא יודעים לנצל את 52 האצבעות של האפריקנים, כי אנחנו לא יודעים להשקיע במקומות הנכונים. הם ידידי ישראל. אם מדינה רוצה יחסים טובים עם מדינת ישראל ויש בה פטור מאשרה חד צדדית, אין שום סיבה לעצור את זה .להיפך, צריך לנצל את זה. צריך להיות חכמים.
<היו"ר מירי רגב:>
אני בעד כל קשר עם מדינות באפריקה.
<פנינה תמנו-שטה:>
אנחנו רואים את היחסים שלנו עם ארצות הברית.

<היו"ר מירי רגב:>
אני רק חוששת מהמסתננים.
<פנינה תמנו-שטה:>
המסתננים לא יגיעו. הבינו שיש רקטות וטילים.

<היו"ר מירי רגב:>
עכשיו אין מסתננים, אבל בעתיד יכולים להיות.
<מיכל יוספוב:>
יש בפניי את הנתונים לגבי מספר הנכנסים מבוטסוואנה. מ-2008 עד 2014  נכנסו סך הכל  771 איש מהמדינה הזאת.
<היו"ר מירי רגב:>
השאלה אם אין חשש שיבואו עוד.
<תומר רוזנר:>
כמה נשארו?
<מיכל יוספוב:>
5 אנשים. כל השאר חזרו מרצונם.
<תמר זנדברג:>
מרצונם החופשי?
<מיכל יוספוב:>
מרצונם החופשי. הם תיירים. 

<יצחק גרברג:>
אני חושב שכל מי ששמענו פה, מצטרף לדעה שיש מקום לאשרר את ההסכם. זאת מדינה ידידותית, מדינה עשירה. אין צפי למסתננים. מדינה מאוד ידידותית. היא, לטעמי, הכי ידידותית ביבשת אפריקה. 
<פנינה תמנו-שטה:>
יש להם נציג באו"ם?

<יצחק גרברג:>
כן. לפני כחודש, כשעלה הנושא של כינוס הוועדה לזכויות האדם בז'נבה, דיברתי עם שר החוץ שלהם. משום מה השגריר שלהם חתם על הבקשה. דיברתי איתו. באופן חסר תקדים הם משכו את החתימה שלהם אחרי שהם כבר חתמו עליה.  זאת מדינה מאוד ידידותית, מדינה עשירה.
<פנינה תמנו-שטה:>
מה עם רואנדה שנשכבה על הרצפה בשבילנו במועצת הביטחון?
<תמר זנדברג:>
אתה ציינת, אדוני, בדבריך שיש יחסים קרובים בין המדינות, כולל בתחום הביטחוני. האם אתה יכול לפרט במה מדובר?
<היו"ר מירי רגב:>
אל תפרט. אם זה לא נושא שאפשר לפרט אותו ומדובר עליו בחשאי, אל תפרט אותו פה.  זאת לא ועדה חסויה.

<פנינה תמנו-שטה:>
ייאמר לזכות משרד החוץ, שאם הולכים אליהם - -

<תמר זנדברג:>
על חלק מהמדינות וחלק מהרישיונות שיש ייצוא ביטחוני ישראל מדווחת לאו"ם. אנחנו צריכים לדעת אם זה כך. אם יש משהו סודי, תגידו שקיים משהו סודי. פנינה, האם בביקור שלכם עם שר החוץ ביקרתם בבוטסוואנה?  

<פנינה תמנו-שטה:>
לא. בתור יושבת ראש ידידות אפריקה ישראל אני יכולה לומר לזכות משרד החוץ, לדרג הבכיר של הפקידות, שבכל שאלה שהייתה לי,  במסגרת גם מה שמותר לחשוף בנושאים ביטחוניים, אפשר היה לקבל המון תשובות. שווה מאוד ללכת ולשמוע. אני לא חושבת שפה הם יחשפו. זה לא האינטרס שלנו בדיון בשידור לחשוף את הקשרים.

<תמר זנדברג:>
אני לא מבינה איך אנחנו, חברות הכנסת, ישר קפצנו לסודי. הנחת היסוד שלנו היא שהדברים לא סודיים, יש זכות ציבור לדעת, הדברים בחלקם מדווחים לאו"ם. אם יש סודי ומשהו שפוגע בביטחון מאיזו שהיא סיבה, ידווחו לנו. 
<פנינה תמנו-שטה:>
יש לי בעיה עם החמאס. הם עוקבים אחרי השידור בערוץ 99.

<תמר זנדברג:>
האם בביקור האחרון של שר החוץ באפריקה היו איזה שהן שיחות, מגעים, התחלת שיתופי פעולה שקשורים לבקשה הספציפית הזאת?
<יצחק גרברג:>
אין שום קשר. הסיבה שבוטסוואנה לא נכללה בביקור הייתה בגלל מגבלה טכנית. השר לא רצה לנסוע ליותר מ-4 מדינות מבחינת מגבלת זמן. סביר מאוד להניח שאם היינו מרחיבים את הביקור, הייתי ממליץ להכליל את בוטסוואנה. זאת מדינה מאוד ידידותית. לגבי משרד הביטחון - אני לא מייצג אותם – אני יכול להגיד את מה שכבר פורסם בתקשורת, ששר הביטחון של בוטסוואנה היה אורח של שר הביטחון שלנו. הם נפגשו.  אני השתתפתי בפגישה.
<תמר זנדברג:>
מתי זה היה?
<יצחק גרברג:>
לפני חצי שנה. מדינה מאוד ידידותית. הלוואי וכל אפריקה תהיה כמו בוטסוואנה.
<היו"ר מירי רגב:>
אני מקבלת את מה שאמרה כאן פנינה, שנכון לשתף פעולה עם כמה שיותר מדינות.
<תמר זנדברג:>
יש רישיונות ייצוא - -?
<פנינה תמנו-שטה:>
יש את מדינות האיחוד האפריקני. יש את הכנס הגדול. אנחנו לא חברים היום שם. אין לנו חברות. יש שם כל כך הרבה מקומות בעלי השפעה. גם אירופה נותנת דגש לאפריקנים, כדי לנקות קצת את המצפון שלה. ישראל צריכה להיות חכמה בנושא הזה. 

<היו"ר מירי רגב:>
זה נראה לי מאוד נכון.
<יצחק גרברג:>
אני לא מייצג את משרד הביטחון, אבל בוטסוואנה היא מדינה קטנה יחסית. עד לאחרונה כמעט ולא היו לה בעיות ביטחון בגלל הסמיכות שלה לדרום אפריקה. רק בתקופה האחרונה, בגלל בעיות של פליטים עם מדינות סמוכות, הם התחילו להתעניין קצת בנשק. אין לנו בעיה לאשר להם במידה ויבקשו. נכון להיום, למיטב ידיעתי, הם כמעט ולא רוכשים. 

<תמר זנדברג:>
האם אין היום רישיונות?
<יצחק גרברג:>
אין, אבל אם יבקשו, אני לא רואה שום סיבה למנוע מהם רישיון כזה. אני לא מייצג את משרד הביטחון.
<תמר זנדברג:>
האם יש קשר בין רישיונות של ייצוא ביטחוני ליחסי חוץ שקשורים באשרות וכו'?
<יצחק גרברג:>
בוודאי. זה מאוד מאורגן במשרד החוץ, במשרד הביטחון. יש שיתוף פעולה. כמעט כל עסקה עוברת את המסננת שלנו. יש מחלקה מיוחדת במשרד החוץ.
<תמר זנדברג:>
האם יחסי החוץ שאנחנו קושרים לתיירים, לשיתוף פעולה חקלאי או כלכלי כזה או אחר, מואץ על ידי  ייצוא ביטחוני?
<יצחק גרברג:>
אני לא הייתי קורא לזה מואץ, אבל זה בטח לא מזיק. זה רק יכול לסייע.
<תמר זנדברג:>
לא מזיק. השאלה אם זה מסייע.

<יצחק גרברג:>
כן, אבל זה לא מרכיב הכרחי או תנאי. זה ממש לא.
<פנינה תמנו-שטה:>
כן, כי מדינות אפריקה נאלצות להתמודד גם עם טרור. הם זקוקים לטכנולוגיה הישראלית.

<יצחק גרברג:>
מדינה כמו בוטסוואנה היא מדינה שעד לאחרונה הצרכים הביטחוניים שלה היו מאוד מוגבלים. בהחלט יכול להיות שבעתיד נתבקש. אני צופה, אגב, שיהיה דבר כזה. אין שום סיבה שלא נסכים.
<תמר זנדברג:>
על סמך מה אתה צופה שיהיה?
<יצחק גרברג:>
בגלל שיש להם לאחרונה בעיות של פליטים מאנגולה, מזימבבואה. זאת מדינה עשירה. 

<אורלי דהן:>
צו הכניסה לישראל (פטור מאשרה), (תיקון) התשע"ד-2014

בתוקף סמכותי לפי סעיף 17(ב) לחוק הכניסה לישראל התשי"ב-1952, ולאחר התייעצות עם ועדת 

הפנים והגנת הסביבה של הכנסת, אני מצווה לאמור:

בתוספת לצו הכניסה לישראל (פטור מאשרה), התשל"ד-1974, אחרי "הפדרציה הרוסית" יבוא

"הרפובליקה של בוטסוואנה".

<היו"ר מירי רגב:>
אנחנו מביאים את זה להצבעה. מי בעד? מי נגד? מי נמנע? 
הצבעה

בעד – פה אחד
נגד – אין
נמנעים –אין 

אושר
<הישיבה ננעלה בשעה 11:20.>
